27. ΑΠΟΦΑΣΗ ΥΠΟΥΡΓΟΥ ΕΜΠΟΡΙΟΥ Αριθ. Κ3-3218 της 28 Δεκ. 1979/8 Ιαν. 1980 (ΦΕΚ Β' 5) Περί καθορισμού των προς δημοσίευσιν επί μέρους οικονομικών στοιχείων. Καταργήθηκε από το άρθρ. 9 Π.Δ. 360/31 Μαΐου9 Ιουλ. 1985 (ΦΕΚ Α' 129), κατωτ. αριθ. 35. 28. ΑΠΟΦΑΣΗ ΥΠΟΥΡΓΩΝ ΣΥΝΤΟΝΙΣΜΟΥ, ΟΙΚΟΝΟΜΙΚΩΝ ΚΑΙ  ΕΜΠΟΡΙΟΥ Αριθ. Ε.830/301/Πολ. 18 της 22 Ιαν./15 Φεβρ. 1980 (ΦΕΚ Β' 151) Περί του τρόπου υπολογισμού του μετοχικού κεφαλαίου Ανώνυμης Εταιρείας, για την εφαρμογή της διατάξεως της παρ. 5 του άρθρ. 2 του Νόμ. 876/1979. Έχοντας υπόψη: 1.Τις διατάξεις της παρ. 5 του άρθρ. 2 του Νόμ. 876/1979 "περί τροποποιήσεως και συμπληρώσεως διατάξεων αναφερομένων εις την ανάπτυξιν της Κεφαλαιαγοράς". 2.Το γεγονός ότι, κατά κανόνα, η ονομαστική αξία των μετοχών των Ανωνύμων Εταιρειών των εισηγμένων στο Χρηματιστήριο είναι πολύ μικρότερη της Χρηματιστηριακής αξίας αυτών και ότι σε κάθε περίπτωση αυξήσεως του μετοχικού κεφαλαίου των Ανωνύμων Εταιρειών, μέρος μόνο της τιμής διαθέσεως της μετοχής και συγκεκριμένα το αναφερόμενο στην ονομαστική αξία αυτής φέρεται στο λογαριασμό "Μετοχικό κεφάλαιο", το δε υπόλοιπο αυτής σε ειδικό λογαριασμό αποθεματικού με τον τίτλο "Αποθεματικό της υπέρ το άρτιο εκδόσεως μετοχών", αποφασίζουμε: 1.Σε περίπτωση που Ανώνυμη Εταιρεία εισηγμένη στο Χρηματιστήριο, προβαίνει σε αύξηση του μετοχικού της κεφαλαίου, για να τύχει του ευεργετήματος που προβλέπεται από τις διατάξεις της παρ. 5 του άρθρ. 2 του Νόμ. 876/1979, δηλαδή της μειώσεως, για τρία ή έξι έτη κατά περίπτωσιν, κατά 5 εκατοστιαίες μονάδες του εκάστοτε ισχύοντος συντελεστού φορολογίας εισοδήματος των διανεμομένων μερισμάτων, εγκρίνουμε, κατά την αύξηση του μετοχικού κεφαλαίου αυτής σε ποσοστό τουλάχιστον 30% ή 60% κατά περίπτωση, επί της καθαράς θέσεως και σε ποσό τουλάχιστον 30.000.000 δραχμών ή 60.000.000 δραχμών αντίστοιχα, στο συνολικό ποσό της αυξήσεως του μετοχικού κεφαλαίου, να συνυπολογίζεται και το ποσό της αυξήσεως που μεταφέρεται σε ειδικό λογαριασμό αποθεματικού με τον τίτλο "Αποθεματικό εξ εκδόσεως μετοχών υπέρ το άρτιο". 2.Τα ανωτέρω εφαρμόζονται από την έναρξη ισχύος του Νόμ. 876/1979. 